**Sonet de mai**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi-a pus iar flori pe haină calendarul

Şi verde mult, ce bulucit adastă

La poarta dinspre cald a zilei, vastă,

Unde pe corzi de mai cântă bondarul.

Cu ochii sorb imaginea fantastă

Şi văd salcâmi înmiresmând florarul

Când picură, ca un prinos, nectarul,

Din floarea ce-şi răsfrânge buza castă.

Mi-e cald şi mi-e salcâm şi mi-e subţire

Simţind profund cum mă-ncolţeşte zborul

Cu luna mai în dulce contopire

Şi, cum din toate izbucneşte corul,

Din inima schimbată în psaltire

Cânt cu zidirea, laud Ziditorul.

Simion Felix Marțian